

Gregorčičeva ulica 20–25, 1000 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

Številka: 06101-5/2024/3

Datum: 18. 12. 2024

**POROČILO O OPRAVLJENIH POSTOPKIH INŠPEKCIJSKEGA NADZORA NAD PORABO SREDSTEV DRŽAVNEGA PRORAČUNA**

**V OBDOBJU OD 1. 1. DO 30. 6. 2024**

*Poročilo za obdobje od januarja do junija 2024 je pripravljeno na podlagi 106. člena Zakona o javnih financah, ki Ministrstvu za finance nalaga, da obvešča Vlado RS in Računsko sodišče o opravljenem nadzoru, ugotovitvah in odločitvah, Vladi RS pa, da polletno obvešča Državni zbor.*

**Ljubljana, november 2024**

Kazalo vsebine

[1 UVOD 4](#_Toc183170382)

[2 DELOVANJE PRORAČUNSKE INŠPEKCIJE 4](#_Toc183170383)

[2.1. Pristojnost in naloge proračunske inšpekcije 4](#_Toc183170384)

[2.2. Ukrepi v postopku inšpekcijskega nadzora 5](#_Toc183170385)

[2.3. Javna objava poročil, odločb in zapisnikov proračunske inšpekcije 5](#_Toc183170386)

[2.4. Kadri v proračunski inšpekciji 5](#_Toc183170387)

[3 LETNI NAČRT DELA PRORAČUNSKE INŠPEKCIJE ZA LETO 2024 5](#_Toc183170388)

[4 OBRAVNAVA PRIJAV V OBDOBJU OD 1. 1. DO 30. 6. 2024 6](#_Toc183170389)

[4.1. Način obravnave prijav 6](#_Toc183170390)

[4.2. Obravnava prijav v poročanem obdobju 7](#_Toc183170391)

[5 INŠPEKCIJSKI NADZORI V OBDOBJU OD 1. 1. DO 30. 6. 2024 7](#_Toc183170392)

[5.1. Izdani zapisniki v poročanem obdobju 8](#_Toc183170393)

[5.2. Nadzori v teku 13](#_Toc183170394)

[6 UGOTOVITVE IN ODLOČITVE 13](#_Toc183170395)

[6.1. Strokovni center Mladinski dom Maribor 13](#_Toc183170396)

[6.2. Zdravstveni dom Osnovno varstvo Nova Gorica 13](#_Toc183170397)

[6.3. Zdravstveni dom Trbovlje 14](#_Toc183170398)

[6.4. Ministrstvo za kulturo (Prešernova nagrada) 14](#_Toc183170399)

[6.5. Zdravstveni dom Slovenj Gradec 14](#_Toc183170400)

[6.6. Občina Bohinj 15](#_Toc183170401)

[6.7. Ministrstvo za gospodarstvo, turizem in šport - MGTŠ 15](#_Toc183170402)

[6.8. Občina Gorenja vas - Poljane 15](#_Toc183170403)

[6.9. Center za usposabljanje, vzgojo in izobraževanje Janeza Levca Ljubljana 16](#_Toc183170404)

[6.10. Ministrstvo za delo, družino, socialne zadeve in enake možnosti - MDDSZEM 16](#_Toc183170405)

[6.11. Ministrstvo za kulturo - MK 17](#_Toc183170406)

[6.12. Javna agencija Republike Slovenije za spodbujanje investicij, podjetništva in internacionalizacije tujih investicij in tehnologije - SPIRIT 17](#_Toc183170407)

[7 REALIZACIJA UKREPOV IZ PREDHODNIH OBDOBIJ 18](#_Toc183170408)

Kazalo tabel

[Tabela 1: Število prejetih prijav po vrstah prijavljenega zavezanca v obdobju od 1. 1. do 30. 6. 2024 7](#_Toc183170370)

[Tabela 2: Vrsta prijavitelja / predlagatelja za prejete prijave v obdobju od 1. 1. do 30. 6. 2024 7](#_Toc183170371)

[Tabela 3: Število izdanih zapisnikov in nadzorov v teku od 1. 1. do 30. 6. 2024 8](#_Toc183170372)

[Tabela 4: Inšpekcijski nadzori z izdanimi zapisniki v obdobju od 1. 1. do 30. 6. 2024 8](#_Toc183170373)

[Tabela 5: Predmeti nadzora v izdanih zapisnikih v obdobju od 1. 1. do 30. 6. 2024 9](#_Toc183170374)

[Tabela 6: Opis nepravilnosti in izrečeni ukrepi ter priporočila v okviru nadzorov z ugotovljenimi nepravilnostmi v obdobju od 1. 1. do 30. 6. 2024 10](#_Toc183170375)

[Tabela 7: Nadzori v teku na dan 30. 6. 2024 13](#_Toc183170376)

[Tabela 8: Realizacija ukrepov iz predhodnih obdobij (tabeli 1a in 6 iz poročila za obdobje od 1. 7. do 31. 12. 2023) 18](#_Toc183170377)

Kratice

ZJF – Zakon o javnih financah

UNP – Urad Republike Slovenije za nadzor proračune

ZUP - Zakon o splošnem upravnem postopku

ZIN - Zakon o inšpekcijskem nadzoru

ZP-1 - Zakon o prekrških

ZPFOLERD-1 - Zakon o preglednosti finančnih odnosov in ločenem evidentiranju različnih dejavnosti

NPU – neposredni proračunski uporabniki

PPU – posredni proračunski uporabniki

DPS – drug prejemnik sredstev

EU – Evropska unija

FURS – Finančna uprava RS

KNJF – Komisija za nadzor javnih financ

MGTŠ - Ministrstvo za gospodarstvo, turizem in šport

MDDSZEM - Ministrstvo za delo, družino, socialne zadeve in enake možnosti

SPIRIT - Javna agencija Republike Slovenije za spodbujanje investicij, podjetništva in internacionalizacije

LN2024 – letni načrt za leto 2024

LN2023 – letni načrt za leto 2023

POD-PO - dodatki iz naslova 16. člena Zakona o nujnih ukrepih za zagotovitev stabilnosti zdravstvenega sistema – ZNUZSZS

JR – javni razpis

NOO – načrt za okrevanje in odpornost

ZD – Zdravstveni dom

PP – proračunska postavka

Priloge

* Zapisniki (11)

# UVOD

Inšpekcijski nadzor nad izvajanjem Zakona o javnih financah[[1]](#footnote-1) (v nadaljevanju: ZJF) in predpisov, ki urejajo poslovanje s sredstvi državnega proračuna, izvajajo proračunski inšpektorji Urada RS za nadzor proračuna, ki je organ v sestavi Ministrstva za finance. Urad RS za nadzor proračuna (v nadaljevanju: UNP), v okviru katerega je proračunska inšpekcija organizirana kot Sektor proračunske inšpekcije.

Polletno poročilo o delu proračunske inšpekcije je sestavljeno na podlagi 106. člena ZJF, ki določa, da o opravljenem nadzoru, ugotovitvah in odločitvah ministrstvo, pristojno za finance, obvešča Vlado in Računsko sodišče, vlada pa polletno Državni zbor.

UNP obvešča javnost o delu proračunske inšpekcije preko javne objave izdanih aktov in javne objave polletnih poročil na spletni strani UNP [Sektor proračunske inšpekcije | GOV.SI](https://www.gov.si/drzavni-organi/organi-v-sestavi/urad-za-nadzor-proracuna/o-uradu/sektor-proracunske-inspekcije/).

# DELOVANJE PRORAČUNSKE INŠPEKCIJE

# Pristojnost in naloge proračunske inšpekcije

Delovanje proračunske inšpekcije ureja Zakon o javnih financah v členih od 102 do 106, to je v poglavju »10. 3. Organ, pristojen za inšpekcijski nadzor«. Proračunski inšpektorji, kot delavci s posebnimi pooblastili, opravljajo naloge inšpekcijskega nadzora nad izvajanjem ZJF in predpisov, ki urejajo poslovanje s sredstvi **državnega** proračuna.

Proračunska inšpekcija je organizirana kot Sektor proračunske inšpekcije v UNP, ki je organ v sestavi Ministrstva za finance.

Za postopkovna vprašanja, ki niso urejena v ZJF, se za proračunsko inšpekcijo uporabljajo določbe Zakona o splošnem upravnem postopku[[2]](#footnote-2) (v nadaljevanju: ZUP) in posamezne določbe Zakona o inšpekcijskem nadzoru[[3]](#footnote-3) (v nadaljevanju: ZIN) (od 1. do 20. člena in 24. člen). Pri opravljanju nalog inšpekcijskega nadzora proračunski inšpektorji skladno s prvim odstavkom 18. člena ZIN samostojno vodijo postopek ter izdajajo odločbe in sklepe v upravnem postopku. ZIN v II. poglavju ureja tudi temeljna načela delovanja inšpekcij, med katerimi je tudi načelo samostojnosti, ki pomeni, da so inšpektorji pri opravljanju nalog inšpekcijskega nadzora v okviru svojih pooblastil samostojni, to pa pomeni, da samostojno ugotavljajo kršitve pravnih predpisov ter samostojno odrejajo inšpekcijske ukrepe.

Proračunska inšpekcija izvaja inšpekcijski nadzor nad poslovanjem s sredstvi državnega proračuna, nima pa pristojnosti izvajanja inšpekcijskega nadzora nad sredstvi proračunov občin in nad lastnimi sredstvi proračunskih uporabnikov, pri čemer izjemo od tega predstavlja pristojnost izvajanja inšpekcijskega nadzora nad namensko porabo sredstev, ki jih je občina prejela iz državnega proračuna za sofinanciranje posameznih nalog ali programov občin in sofinanciranje investicij ter pristojnost izvajanja nadzora, kot jo določa Zakon o preglednosti finančnih odnosov in ločenem evidentiranju različnih dejavnosti[[4]](#footnote-4) (v nadaljevanju: ZPFOLERD-1). Prav tako proračunska inšpekcija ni pristojna za nadzor nad sredstvi izplačanimi iz zdravstvene in pokojninske blagajne.

# Ukrepi v postopku inšpekcijskega nadzora

Če pri opravljanju inšpekcijskega nadzora proračunski inšpektor ugotovi, da je bil kršen zakon, predpis ali posamičen akt, katerega izvajanje nadzoruje, ima pravico in dolžnost postopati oziroma ukrepati v okviru možnosti, ki jih določata prvi in drugi odstavek 104. člena ZJF (posebna pooblastila).

Proračunski inšpektor glede na vrsto ugotovljene kršitve in glede na njene posledice za javni interes izda odločbo za vzpostavitev zakonitega stanja, v zapisniku predlaga pristojnemu organu sprejem ustreznih ukrepov, uvede postopek o prekršku iz svoje pristojnosti, predlaga drugemu pristojnemu organu uvedbo postopka o prekršku ali poda ovadbo pristojnemu organu za kazniva dejanja, ki se preganjajo po uradni dolžnosti (ukrepi na podlagi prvega odstavka 104. člena ZJF).

Če pa se pri opravljanju inšpekcijskega nadzora ugotovi nepravilnosti, za katere se oceni, da jih neposredni ali posredni uporabnik lahko odpravi z ustreznimi ukrepi v poslovanju, mu v inšpekcijskem zapisniku inšpektor poda predlog oziroma priporočilo za sprejem potrebnih ukrepov (predlogi ukrepov na podlagi drugega odstavka 104. člena ZJF).

Proračunski uporabnik, ki mu inšpektor v zapisniku predlaga sprejem ustreznih ukrepov v poslovanju, je dolžan v roku, ki ga določi inšpektor, poročati o izvedbi predlaganih ukrepov za odpravo ugotovljenih nepravilnosti. Pri določitvi roka se upošteva objektivne okoliščine posameznega primera, predvsem pa čas, ki je realno potreben za izvedbo predlaganih ukrepov. Če proračunski uporabnik vloži pisno vlogo za podaljšanje roka, ki jo ustrezno utemelji, lahko inšpektor rok podaljša. Proračunski inšpektor spremlja izvedbo ukrepov, dokler jih nadzirani proračunskih uporabnik v celoti ne izvede. V primeru, da jih ne izvede v danem roku, niti ne zaprosi za podaljšanje roka, ga inšpektor pisno pozove k poročanju.

Ko so v zapisniku predlagani ukrepi izvršeni ali ko v postopku ni ugotovljenih nepravilnosti, inšpektor postopek nadzora zaključi z izdajo sklepa o ustavitvi postopka v skladu četrtim odstavkom 135. člena ZUP.

Kadar je zoper odločbo vložena pritožba, o njej na drugi stopnji odloča Vlada RS. Pritožba ima suspenzivni učinek.

#  Javna objava poročil, odločb in zapisnikov proračunske inšpekcije

Proračunska inšpekcija na spletni strani UNP javno objavlja [polletna poročila](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/) o opravljenih postopkih inšpekcijskega nadzora nad porabo sredstev proračuna Republike Slovenije od 1. 1. 2007 dalje.

Skladno s priporočilom Inšpekcijskega sveta, ki je bilo dano vsem inšpekcijskim organom, objavlja tudi [odločbe](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/), izdane v postopkih inšpekcijskega nadzora, skladno s predlogom Komisije Državnega zbora za nadzor javnih financ pa od 1. 7. 2016 dalje tudi izdane [zapisnike](http://www.unp.gov.si/si/delovna_podrocja/proracunska_inspekcija/zapisniki_proracunske_inspekcije/).

# Kadri v proračunski inšpekciji

Na dan 1. 1. 2024 je bilo zaposlenih 6 proračunskih inšpektorjev (vključno z vodjo). Od 1. 7. 2024 je zaposlenih 7 proračunskih inšpektorjev (vključno z vodjo).

# LETNI NAČRT DELA PRORAČUNSKE INŠPEKCIJE ZA LETO 2024

Letni načrt izvajanja nalog inšpekcijskega nadzora v UNP je pripravljen na podlagi 2. odstavka 10. člena in 11.a člena ZIN. Z letnim načrtom se določi vsebino in obseg izvajanja inšpekcijskega nadzora, pri čemer se izhaja tudi iz ugotovitev v že izvedenih inšpekcijskih nadzorih in ocene, da na posameznem področju obstaja večja verjetnost nespoštovanja oziroma kršitve zakonov in drugih predpisov.

V letu 2024 so inšpekcijski nadzori usmerjen predvsem na naslednja področja:

* področje izvajanja javnih razpisov z dodeljevanjem sredstev iz državnega proračuna, pravilnost izvedbe javnih razpisov, zakonitost in namenskost porabe sredstev,
* poraba sredstev državnega proračuna, ki jih prejmejo občine iz državnega proračuna, pri občinah, ki niso bile inšpicirana zadnjih 10 let,
* poraba sredstev državnega proračuna, ki jih prejmejo posredni proračunski uporabniki, pri PPU, ki niso bili inšpicirana zadnjih 10 let,
* področje izvajanja ukrepov posredovanja pri visokih cenah energije,
* področje financiranja raziskovalno-razvojnih dejavnosti,
* tveganja zaznana na podlagi prejetih prijav.

Proračunski inšpektorji, poleg opravljanja inšpekcijskih nadzorov, izvajajo tudi obravnavo prijav kot eno od nalog inšpekcijskega nadzora v skladu s 102. členom ZJF in 24. členom ZIN. Inšpektor mora prijave obravnavati in vlagatelje na njihovo zahtevo obvestiti o ugotovitvah.

V poročanem obdobju so se izvajali nadzori, ki na dan 31. 12. 2023 še niso bili zaključeni (5 nadzorov po letnem načrtu 2023), ter nadzori na podlagi letnega načrta za leto 2024 s področja javnih razpisov, porabe sredstev s strani občin, porabe sredstev s strani posrednih proračunskih uporabnikov in na podlagi prijav.

# OBRAVNAVA PRIJAV V OBDOBJU OD 1. 1. DO 30. 6. 2024

# Način obravnave prijav

Proračunski inšpektor v skladu s četrtim odstavkom 102. člena ZJF obravnava prijave, pritožbe, sporočila in druge vloge v zadevah iz svoje pristojnosti in vlagatelje na njihovo zahtevo obvešča o svojih ukrepih. Tudi na podlagi določb 24. člena ZIN mora inšpektor obravnavati prijave, pritožbe, sporočila in druge vloge v zadevah iz svoje pristojnosti in vlagatelje na njihovo zahtevo obvestiti o svojih ukrepih najkasneje po opravljenem nadzoru in sprejetem zadnjem ukrepu oziroma ustavitvi postopka. Inšpektor mora obravnavati tudi anonimne prijave.

Pri obravnavi prejetih prijav, pobud in predlogov za nadzor (v nadaljevanju: prijave) proračunska inšpekcija najprej presoja, ali je zadeva v njeni pristojnosti. Kadar inšpektor presodi, da po vsebini za prijavo proračunska inšpekcija ni pristojna (ali v določenem delu prijave ni pristojna), odstopi prijavo drugemu pristojnemu inšpektoratu oz. organu v skladu s 65. členom ZUP. O odstopu prijave drugemu organu je prijavitelj obveščen, razen če prijavitelj ni navedel kontaktnih podatkov (npr. anonimne prijave).

V okviru obravnave prijave se nato presodi, ali je konkretizirana ter ali gre za sum kršitve predpisa oz. za utemeljen sum, da je pri določenem proračunskem uporabniku oziroma prejemniku proračunskih sredstev prišlo do nepravilnosti pri porabi oz. poslovanju s sredstvi državnega proračuna. Izvedba inšpekcijskega nadzora na podlagi prijave je pogojena z oceno, da bi zavezanec lahko ravnal protipravno in s tem ogrožal javni interes.

Inšpekcijski postopek se lahko začne samo po uradni dolžnosti.[[5]](#footnote-5) ZIN ne določa rokov, v katerih bi moral biti inšpekcijski postopek začet.[[6]](#footnote-6)

Kadar v zvezi z določeno domnevno nepravilnostjo, ki je predmet obravnavane prijave, že potekajo postopki nadzora pri drugih organih in je proračunska inšpekcija o tem seznanjena (npr. Računsko sodišče, Nacionalni preiskovalni urad, drugi inšpekcijski organi in organi pregona, Komisija za preprečevanje korupcije, notranja revizija, forenzična revizija, izredna ali kakšna druga revizija, idr.), proračunska inšpekcija odločitev o uvedbi inšpekcijskega nadzora sprejme na podlagi vseh prejetih informacij.

Če je prijavitelj ob vložitvi prijave izrazil zahtevo, da ga proračunska inšpekcija obvesti o svojih ukrepih, ter navedel tudi svoje kontaktne podatke oz. naslov ali e-naslov, na katerega ga je možno obvestiti, inšpektor prijavitelja o tem obvesti po zaključenem nadzoru.

# Obravnava prijav v poročanem obdobju

V obdobju od 1. 1. do 30. 6. 2024 je proračunska inšpekcija prejela 41 prijav. Ob primerjavi z enakim obdobjem lani 1-6/2023, ko je bilo prejetih 21 prijav, in zadnjim poročanim obdobjem 7-12/2023, ko je bilo prejetih 34 prijav, je razviden porast v poročanem obdobju 2024, in sicer za 49 % v primerjavi z enakim obdobjem lani ter za 17 % v primerjavi z zadnjim poročanim obdobjem.

Tabela 1: Število prejetih prijav po vrstah prijavljenega zavezanca v obdobju od 1. 1. do 30. 6. 2024

| **Vrsta zavezanca** | **Št. prijav** | **Zavezanci** |
| --- | --- | --- |
| DPS - drug prejemnik sredstev | 6 | fizične osebe, društva, samostojni podjetniki posamezniki |
| NPU - neposredni proračunski uporabnik | 17 | občine, organi v sestavi ministrstva, ministrstva |
| PPU – posredni proračunski uporabnih | 18 | javni zavodi, šole, zdravstveni dom |
| **Skupna vsota** | **41** |  |

Večina prijaviteljev je bila anonimnih (66 % od vseh prijaviteljev).

Tabela 2: Vrsta prijavitelja / predlagatelja za prejete prijave v obdobju od 1. 1. do 30. 6. 2024

| **Oznake vrstic** | **Št. prijav** |
| --- | --- |
| 1 - anonimno | 27 |
| 2 – fizična oseba | 7 |
| 3 – pravna oseba | 2 |
| 4 - predlog drugega organa | 1 |
| 5 - predlog inšpektorja | 1 |
| 6 – KNJF\* | 1 |
| 7 - ne gre za prijavo | 2 |
| **Skupna vsota** | **41** |

\*KNJF – Komisija za nadzor javnih financ

Na podlagi obravnave prijav, prejetih v obdobju od 1. 1. do 30. 6. 2024, so proračunski inšpektorji podali 6 predlogov za izvedbo nadzora, 5 prijav je bilo še v obravnavi, v 2 primerih pa ni šlo za prijavo. Večina prijav se je nanašala na zadeve, ki niso v pristojnosti proračunske inšpekcije, zato so bile odstopljene v reševanje pristojnim organom (19), v 9 primerih pa so pristojni organi s prijavo že razpolagali.

# INŠPEKCIJSKI NADZORI V OBDOBJU OD 1. 1. DO 30. 6. 2024

Večji delež nadzorov se izvaja na podlagi letnega načrta dela, kar je skladno s sistematičnim pristopom k izvajanju nadzora, v preostalem delu pa se izvajajo nadzori na podlagi prijav. Na podlagi prijav se izvede skoraj 25 % nadzorov, kar kaže vpliv prijav na določanje prednostnih nalog in odziv na konkretne situacije.

Tabela 3: Število izdanih zapisnikov in nadzorov v teku od 1. 1. do 30. 6. 2024

| **Razlog za nadzor** | **Zaključeni nadzori iz 2023** | **Zapisniki v zadevah iz 2024** | **Nadzori v teku na 30. 6. 2024** | **Skupaj** |
| --- | --- | --- | --- | --- |
| letni načrt | 3 | 4 | 3 | **10** |
| prijava | 2 | 1 | 1 | **4** |
| prijava in letni načrt  | 0 | 2 | 1 | **3** |
| **Skupaj** | **5** | **7** | **5** | **17** |

# Izdani zapisniki v poročanem obdobju

V poročanem obdobju od 1. 1. do 30. 6. 2024 so bili izdani zapisniki v 12 nadzorih. Od 12 izdanih zapisnikov je bilo 5 zadev iz leta 2023, ki so se izvedle in zaključile v letu 2024, ostalih 7 zadev pa je bilo začetih v letu 2024. 9 nadzorov je bilo na dan 30. 6. 2024 v teku. Nepravilnosti so bile ugotovljene v 6-ih primerih, kar predstavlja 50 % nadzorov z ugotovljenimi nepravilnostmi. Skupni znesek nadziranih sredstev je bil **345.138.389,82 EUR**.

Tabela 4: Inšpekcijski nadzori z izdanimi zapisniki v obdobju od 1. 1. do 30. 6. 2024

| **Zap. št.** | **Št. inšpekcijske zadeve** | **Leto zadeve** | **Razlog za nadzor** | **Naziv zavezanca** | **Vrsta zavezanca** | **Ugotovljene nepravilnosti** | **Znesek nadziranih sredstev (EUR)** |
| --- | --- | --- | --- | --- | --- | --- | --- |
| 1 | 06102-53/2023 | 2023 | prijava | Strokovni center Mladinski dom Maribor | PPU | NE | 8.005.456,00 |
| 2 | 06102-48/2023 | 2023 | LN2023 | Zdravstveni dom Osnovno varstvo Nova Gorica | PPU | NE | 2.243.586,49 |
| 3 | 06102-51/2023 | 2023 | LN2023 | Zdravstveni dom Trbovlje | PPU | NE | 14.386.542,11 |
| 4 | 06102-36/2023 | 2023 | KNJF | Ministrstvo za kulturo (Prešernova nagrada) | NPU | DA | 8.346,00 |
| 5 | 06102-50/2023 | 2023 | LN2023 | Zdravstveni dom Slovenj Gradec | PPU | DA | 360.073,62 |
| 6 | 06102-5/2024 | 2024 | LN2024 | Občina Bohinj | NPU | NE | 5.031.739,05 |
| 7 | 06102-2/2024 | 2024 | LN2024prijava mediji | MGTŠ | NPU | NE | 75.733.044,00 |
| 8 | 06102-4/2024 | 2024 | LN2024 | Občina Gorenja vas - Poljane | NPU | DA | 18.845.334,00 |
| 9 | 06102-11/2024 | 2024 | LN2024 | Center Janeza Levca Ljubljana | PPU | NE | 8.460.630,55 |
| 10 | 06102-3/2024 | 2024 | LN2024prijava | MDDSZEM | NPU | DA | 186.439.638,00 |
| 11 | 06102-8/2024 | 2024 | prijava | Ministrstvo za kulturo | NPU | DA | 424.000,00 |
| 12 | 06102-7/2024 | 2024 | LN2024 | Javna agencija SPIRIT | PPU | DA | 25.200.000,00 |
|  | **Skupna vsota** |  |  |  |  |  | **345.138.389,82** |

**Legenda**:

LN2024 – letni načrt za leto 2024

LN2023 – letni načrt za leto 2023

KNJF – predlog Komisije za nadzor javnih financ

MGTŠ - Ministrstvo za gospodarstvo, turizem in šport

MDDSZEM - Ministrstvo za delo, družino, socialne zadeve in enake možnosti

SPIRIT - Javna agencija Republike Slovenije za spodbujanje investicij, podjetništva in internacionalizacije

Polovica nadzorov je bila opravljena pri neposrednih proračunskih uporabnikih, polovica pa pri posrednih proračunskih uporabnikih.

V poročanem obdobju so se izvajali nekateri obsežnejši nadzori, kar je razvidno iz predmetov nadzora, ki so se obravnavali v posameznem nadzoru. Gre za nadzore, ki so se izvajali na področju javnih razpisov.

Tabela 5: Predmeti nadzora v izdanih zapisnikih v obdobju od 1. 1. do 30. 6. 2024

| **Zap. št.** | **Naziv zavezanca** | **Predmet nadzora** |
| --- | --- | --- |
| 1 | Strokovni center Mladinski dom Maribor | poraba sredstev državnega proračuna v letu 2022 in 2023 |
| 2 | Zdravstveni dom Osnovno varstvo Nova Gorica | prejeta sredstva iz državnega proračuna v letih 2022 in 2023 in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS |
| 3 | Zdravstveni dom Trbovlje | prejeta sredstva iz državnega proračuna v letih 2022 in 2023 in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS |
| 4 | Ministrstvo za kulturo (Prešernova nagrada) | izplačilo Prešernove nagrade za leto 2000 |
| 5 | Zdravstveni dom Slovenj Gradec | prejeta sredstva iz državnega proračuna v letih 2022 in 2023 in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS |
| 6 | Občina Bohinj | poraba sredstev prejetih iz državnega proračuna v letu 2023 |
| 7 | MGTŠ | JR digitalna preobrazba gospodarstva, JR Letni program športa, JR za sofinanciranja vlaganj v javno in skupno turistično infrastrukturo, JR za sofinanciranje vlaganj v nastanit. turistično ponudbo za dvig dodane vrednosti turizma,navedbe v prijavi |
| 8 | Občina Gorenja vas - Poljane | poraba sredstev prejetih iz državnega proračuna v letu 2023 |
| 9 | Center Janeza Levca Ljubljana | poraba sredstev prejetih iz državnega proračuna v letu 2023 |
| 10 | MDDSZEM | JR za izbiro ponudnikov subvencionirane študentske prehrane za leti 2023 in 2024,JR za sofinanciranje socialnovarstvenih programov za leto 2023,PP 180048 Izvajanje zakona o osebni asistenci,Preveritev izvajanja odrejenih ukrepov v inšpekcijskem nadzoru iz leta 2023 |
| 11 | Ministrstvo za kulturo | navedbe v prijavi v zvezi z investicijo Ureditev trga v Rušah |
| 12 | Javna agencija SPIRIT | JR za okrevanje in odpornost s pilotno - demonstracijskimi projekti (NOO), JR za spodbujanje velikih investicij za večjo produktivnost in konkurenčnost v Republiki Sloveniji |

**Legenda:**

JR – javni razpis

PP – proračunska postavka

POD-PO - dodatki iz naslova 16. člena Zakona o nujnih ukrepih za zagotovitev stabilnosti zdravstvenega sistema – ZNUZSZS

NOO – načrt za okrevanje in odpornost

V izvedenih nadzorih je bilo ugotovljenih 14 nepravilnosti in izrečenih 16 ukrepov, od tega 15 priporočil po drugem odstavku 104. člena ZJF in en ukrep (odločba) po prvem odstavku 104. člena ZJF.

Ukrepi so bili v 4 nadzorih že realizirani (pri tem se en nadzor nadaljuje), v 1 primeru so bili ukrepi delno izvršeni, v 1 primeru pa je bila vložena pritožba zoper izdano odločbo (pritožba je zadržala izvršitev odločbe).[[7]](#footnote-7)

Iz spodnje tabele so razvidne ugotovljene nepravilnosti v izdanih zapisnikih v poročanem obdobju, izrečeni ukrepi in predlogi oz. priporočila, ter njihova realizacija.

Tabela 6: Opis nepravilnosti in izrečeni ukrepi ter priporočila v okviru nadzorov z ugotovljenimi nepravilnostmi v obdobju od 1. 1. do 30. 6. 2024

| **Zap. Št.** | **Št. inšp. zadeve** | **Naziv zavezanca** | **Opis nepravilnosti** | **Izrečen ukrep / priporočilo** | **Št. nepravilnosti** | **Število ukrepov 104/1 ZJF** | **Število priporočil 104/2 ZJF** | **Realizacija** |
| --- | --- | --- | --- | --- | --- | --- | --- | --- |
| 1 | 06102-36/2023 | Ministrstvo za kulturo (Prešernova nagrada) | 1. Ugotovljena nepravilnost v zvezi z izplačilom denarne nagrade;
2. neurejeno področje izplačevanja Prešernovih nagrad
 | v teku je ponovni postopek na podlagi odločbe organa 2. stopnje z dne 25. 9. 2024 | 2 | 1 | 1 | ne(ponovni postopek) |
| 2 | 06102-50/2023 | Zdravstveni dom Slovenj Gradec | zavezanec pri izvedbi evidenčnega javnega naročila za nakup medicinske opreme ni sledil določbi drugega odstavka 21. člena Zakona o javnih naročilih, ker na portalu javnih naročil do zadnjega dne februarja ni objavil seznam javnih naročil, ki so bila oddana preteklo leto in katerih vrednost brez DDV je nižja od mejnih vrednosti iz prvega odstavka 21. člena ZJN-3 ter enaka ali višja od 10.000 eurov brez DDV | sprejem notranjega akta v zvezi z izvajanjem evidenčnih javnih naročil | 1 |  | 1 | da |
| 3 | 06102-4/2024 | Občina Gorenja vas - Poljane | napaka pri zahtevku za vračilo interventnih stroškov - dvakratni obračun istih stroškov  | nepravilnost odpravljena tekom nadzora | 1 |  | 1 | da |
| 4 | 06102-3/2024 | MDDSZEM | 1. člani komisije pred imenovanjem niso podpisali izjave, s katero se pod kazensko odgovornostjo zavežejo, da bodo kot zaupne varovali vse podatke, dejstva in okoliščine o prijaviteljih in končnih prejemnikih sredstev, za katere bodo zvedeli pri opravljanju funkcije člana komisije (2x)2. komisija pred odločitvijo o objavi javnega razpisa v zapisniku ni ocenila ali je vsebina razpisne dokumentacije pripravljena tako, da je možno pričakovati uspešen javni razpis,3. zapisnik o odpiranju vlog ni podpisan s strani predsednika in članov komisije, 4. komisija ni v roku 8 dni od odpiranja vlog (ampak kasneje) pozvala vlagateljev vlog k dopolnitvi,5. komisija je opravila pregled popolnih vlog in jih ocenila, vendar o tem ni vodila zapisnika o opravljanju strokovnega pregleda popolnih vlog in o njihovem ocenjevanju ter iz dokumentacije ni razvidno da bi pripravila predlog prejemnikov sredstev, ki bi ga podpisali predsednik in člani komisije ter da bi ga predložila pooblaščeni osebi za sprejetje odločitve o dodelitvi sredstev,6. zavezanec ob posredovanju sklepa o izboru prejemnika sredstev ni hkrati pozval k podpisu pogodbe (pozvali so jih ŠOU LJ, MB in Primorska) | - posredovati dokazila, da so bile uradne osebe, ki sodelujejo v postopkih javnega razpisa in njegovi izvedbi, seznanjene z ugotovitvami proračunske inšpekcije in opozorjene na dosledno spoštovanje predpisov (7x),- redno izvajanje notranje kontrole nad postopki javnih razpisov na ministrstvu,- izrečeno priporočilo na področju osebne asistence: ministrstvo naj prouči ali je kadrovska struktura Direktorata z invalide zadovoljiva glede na naloge (pomanjkanje kadra, dodatne zaposlitve) | 7 |  | 9 | da |
| 5 | 06102-8/2024 | Ministrstvo za kulturo | končno poročilo Občine Ruše o izvedenem projektu je pomanjkljivo, pomanjkljiv oz. neustrezen nadzor financerja nad porabo sredstev pri prejemniku sredstev  | zavezanec mora opraviti nadzor nad izvedbo investicije na kraju samem | 1 |  | 1 | da |
| 6 | 06102-7/2024 | Javna agencija SPIRIT | 1. uradna oseba ni preverila skladnosti zahtevka za izplačilo s pogodbeno dogovorjenim predmetom sofinanciranja,2. neskladnost zahtevka za izplačilo, ki jo je ugotovil zavezanec že sam in zahteval vračilo sredstev  | - posredovati dokazila, da so bile uradne osebe, ki sodelujejo v postopkih javnega razpisa in njegovi izvedbi, obveščene o predlogu, da se vedno preveri skladnost zahtevka za izplačilo s pogodbeno dogovorjenim predmetom financiranja,- obvestiti UNP o datumu vračila sredstev  | 2 |  | 2 | delno  |
|  | **Skupna vsota** |  |  |  | **14** | **1** | **15** |  |

# Nadzori v teku

Na dan 30. 6. 2024 so bili v teku naslednji nadzori (zapisnik v poročanem obdobju še ni bil izdan):

Tabela 7: Nadzori v teku na dan 30. 6. 2024

| **Zap. št.** | **Št. inšpekcijske zadeve** | **Vzrok za nadzor** | **Naziv zavezanca** | **Vrsta zavezanca** |
| --- | --- | --- | --- | --- |
| 1 | 06102-9/2024 | LND2024, prijava | Ministrstvo za kohezijo in regionalni razvoj | NPU |
| 2 | 06102-13/2024 | prijava | Gimnazija Franceta Prešerna | PPU |
| 3 | 06102-12/2024 | LND2024 | Konservatorij za glasbo in balet Maribor | PPU |
| 4 | 06102-16/2024 | LND2024 | Ministrstvo za vzgojo in izobraževanje | NPU |
| 5 | 06102-18/2024 | LND2024 | Ministrstvo za visoko šolstvo, znanost in inovacije | NPU |

# UGOTOVITVE IN ODLOČITVE

V nadaljevanju so navedeni povzetki ugotovitev inšpekcijskega nadzora v poročanem obdobju.

# Strokovni center Mladinski dom Maribor

Obdobje nadzora: 2022, 2023

Predmet nadzora: poraba sredstev državnega proračuna na podlagi prijave

Ugotovljene nepravilnosti: **ne**

Povzetek:

Opravljen je bil nadzor porabe sredstev prejetih iz državnega proračuna, ki jih je zavod prejel v obliki oskrbnin za svoje varovance, sredstva pa je zagotovilo Ministrstvo za izobraževanje, znanost in šport. Znesek oskrbnin je določen s Pravilnikom o merilih in metodologiji za določanje obsega sredstev za materialne stroške v zavodih za vzgojo in izobraževanje otrok in mladostnikov s posebnimi potrebami in se nanaša na stroške dnevne oskrbnine. V inšpekcijskem nadzoru je bilo ugotovljeno, da inšpicirani zavod skladno s Pravilnikom vodi evidenco prisotnosti svojih oskrbovancev, ki je podlaga za obračun oskrbnin, in na tej podlagi ugotavlja višino pripadajočih oskrbnin. Nepravilnosti pri namenskosti porabe proračunskih sredstev niso bile ugotovljene.

# Zdravstveni dom Osnovno varstvo Nova Gorica

Obdobje nadzora: 2022, 2023

Predmet nadzora: poraba sredstev prejetih iz državnega proračuna in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS

Ugotovljene nepravilnosti: **ne**

Povzetek:

Opravljen je bil nadzor nad porabo proračunskih sredstev, ki jih je Zdravstveni dom NG prejel iz državnega proračuna v inšpiciranem obdobju, preverjen je bil obstoj pravnih podlag za izplačila, pravilnost obračunov in potrjevanje izplačanih sredstev ter izvajanje nadzora s strani ministrstva. Preverjeno je bilo izplačilo dodatka za povečan obseg dela za posebne obremenitve (dodatek POD-PO), ki je bil izplačan na podlagi 1. alineje 1. točke 16. člena Zakona o nujnih ukrepih za zagotovitev stabilnosti zdravstvenega sistema – ZNUZSZS, vzorčno so bili preverjeni kontrolni podatki o izplačilih iz proračuna RS z zahtevki za izplačila. Nepravilnosti niso bile ugotovljene.

# Zdravstveni dom Trbovlje

Obdobje nadzora: 2022, 2023

Predmet nadzora: poraba sredstev prejetih iz državnega proračuna in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS

Ugotovljene nepravilnosti: **ne**

Povzetek:

Opravljen je bil nadzor nad porabo sredstev, ki jih je Zdravstveni dom Trbovlje prejel iz državnega proračuna v inšpiciranem obdobju in izplačilo dodatka za povečan obseg dela za posebne obremenitve (dodatek POD-PO), ki je bil izplačan na podlagi 1. alineje 1. točke 16. člena Zakona o nujnih ukrepih za zagotovitev stabilnosti zdravstvenega sistema – ZNUZSZS. Vzorčno so bili preverjeni kontrolni podatki o izplačilih iz proračuna RS z zahtevki za izplačila. Nepravilnosti niso bile ugotovljene.

# Ministrstvo za kulturo (Prešernova nagrada)

Obdobje nadzora: 2023

Predmet nadzora: poraba sredstev proračuna RS, ki so bila v letu 2023 realizirana za izplačilo Prešernove nagrade za leto 2000

Ugotovljene nepravilnosti: **da**

Ukrep: odločba na podlagi 1. točke prvega odstavka 104. člena ZJF – vložena pritožba

Realizacija ukrepa: ne (ponovni postopek)

Povzetek:

V nadzoru izplačila Prešernove nagrade za leto 2000, ki je bila nagrajenki izplačana 16. 6. 2023 v znesku 8.346,00 EUR, se je presojalo upravičenost in pravilnost izplačila nagrade. V postopku nadzora je bila na podlagi ugotovljene nepravilnosti izdana odločba. Zoper inšpekcijsko odločbo je ministrstvo vložilo pritožbo, na podlagi katere je organ druge stopnje (Vlada RS) 25. 9. 2024 izdal odločbo, s katero je pritožbi Ministrstva za kulturo ugodil, odločbo UNP z dne 14. 6. 2024 odpravil in zadevo vrnil v ponovno odločanje UNP-ju. Ponovni postopek je v teku.

# Zdravstveni dom Slovenj Gradec

Obdobje nadzora: 2022, 2023

Predmet nadzora: poraba sredstev prejetih iz državnega proračuna in dodatki POD-PO iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS

Ugotovljene nepravilnosti: **da**

Ukrep: predlog na podlagi drugega odstavka 104. člena ZJF, da proračunski uporabnik postopke naročanja dobaviteljev blaga ali izvajalcev storitev izvede na gospodaren in transparenten način, pri čemer naj za natančnejšo opredelitev postopkov v tej zvezi sprejme interna pravila v zvezi z izvajanjem evidenčnih javnih naročil, kot izhaja iz poslovnega poročila Zdravstvenega doma Slovenj Gradec za leto 2023.

Realizacija ukrepov: da

Povzetek:

V nadzoru so bila preverjena izplačila na podlagi Pogodbe o sofinanciranju nabave medicinske opreme v okviru operacije »COVID-19-Zagotovitev ključne medicinske in osebne varovalne opreme zaradi epidemije« št. C2711-20-053266 z dne 12. 2. 2021. Zdravstvenemu domu Slovenj Gradec so se zagotovila namenska sredstva za sofinanciranje nabavljene medicinske opreme največ do skupne višine 30.233,44 eur. V zvezi z nabavo medicinske opreme v postopku nadzora ni bilo mogoče ugotoviti, ali je naročnik medicinske opreme ZD Slovenj Gradec upošteval določbe ZJN-3, ki v 4. členu opredeljuje, da mora naročnik izvesti javno naročanje na način, da z njim zagotovi gospodarno in učinkovito porabo javnih sredstev (enako tudi ZJF) oz. ali je preveril tržišče in z izbirno metodo pridobil najugodnejšo ponudbo. ZD Slovenj Gradec je nabavil dva EKG aparata skupaj s pripadajočo opremo v skupni višini 13.571,28 eur. V postopku ni bila predložena dokumentacija, ki bi dokazovala, da je postopek naročila EKG aparatov s pripadajočo opremo izveden na način, kot ga določa ZJN-3. V nadzoru so bila preverjena tudi izplačila na podlagi Pogodbe o sofinanciranju operacije »Razvoj in nadgradnja mreže mobilnih enot za izvajanje preventivnih programov in programov zmanjševanja škode na področju prepovedanih drog« - sklop 2 št. C2711-17-031025 z dne 6. 12. 2017, pri tem pa nepravilnosti niso bile ugotovljene. V zvezi z izplačili dodatki POD-PO so bili v nadzoru vzorčno preverjeni kontrolni podatki o izplačilih in zahtevki, višina izplačil, ter sklepanje podjemnih pogodb, pri čemer nepravilnosti niso bile ugotovljene.

# Občina Bohinj

Obdobje nadzora: 2023

Predmet nadzora: poraba sredstev prejetih iz državnega proračuna

Ugotovljene nepravilnosti: **ne**

Povzetek:

V nadzoru so bila pregledana naslednja področja oz. projekti, ki so bili financirani iz proračuna RS: vzdrževanje gozdnih cest, letno nadomestilo za upravljanje državnih gozdov, povračila subvencij pri plačevanju tržne najemnine, rekonstrukcija in dozidava ZD Bohinj, financiranje projektov TNP, celovita energetska prenova stavb v lasti Očine Bohinj in Občine Kranjska Gora, kolesarska povezava Bled – Bohinjska Bistrica, medobčinski inšpektorat in redarstvo, pri tem pa nepravilnosti niso bile ugotovljene.

# Ministrstvo za gospodarstvo, turizem in šport - MGTŠ

Obdobje nadzora: 2023

Predmet nadzora: javni razpisi: JR digitalna preobrazba gospodarstva, JR Letni program športa, JR za sofinanciranja vlaganj v javno in skupno turistično infrastrukturo, JR za sofinanciranje vlaganj v nastanitveno turistično ponudbo za dvig dodane vrednosti turizma in navedbe v prijavi v zvezi z javnim razpisom za sofinanciranje vlaganj v nastanitveno turistično ponudbo

Ugotovljene nepravilnosti: **ne**

Povzetek:

V postopku nadzora so bili predmet pregleda štirje javni razpisi ministrstva MGTŠ. Pri javnem razpisu digitalna preobrazba gospodarstva, katerega namen je z dodeljevanjem spodbud gospodarstvo spodbuditi k celoviti digitalni preobrazbi podjetij ali k digitalni preobrazbi posameznih poslovnih funkcij podjetij, so bile pregledane prijave na javni razpis, sklepi o ugoditvi vlog, pogodbe in vloge prijaviteljev za izplačilo. Pri javnem razpisu za sofinanciranje vlaganj v javno in skupno turistično infrastrukturo in naravne znamenitosti v turističnih destinacijah so bile pregledane pogodbe o sofinanciranju ter edina vloga za izplačilo. Pri javnem razpisu za sofinanciranje vlaganj v nastanitveno turistično ponudbo za dvig dodane vrednosti turizma so bile preverjene vloge prijaviteljev in izvedba razpisa po določilih ZJF, pri čemer je bilo ugotovljeno, da nekaterim prijaviteljem izplačila sredstev še niso bila izvršena. Pri javnem razpisu za izbor izvajalcev Letnega programa športa v Republiki Sloveniji za leto 2023 so bile naključno izbrane športne zveze prejemnice sofinanciranja, pri katerih so bila pregledana računom predložena poročila, listine o porabi sredstev in sklenjene pogodbe o sofinanciranju. Nepravilnosti v nadzoru niso bile ugotovljene.

# Občina Gorenja vas - Poljane

Obdobje nadzora: 2023

Predmet nadzora: poraba sredstev prejetih iz državnega proračuna

Ugotovljene nepravilnosti: **da**

Ukrep: ugotovljena napaka pri zahtevku za vračilo interventnih stroškov (dvakrat obračunano), tekom nadzora izrečen ukrep za popravo napake

Realizacija ukrepa: med nadzorom

Povzetek:

V nadzoru je bilo preverjeno izpolnjevanje določil, ki določajo poročanje, pripravo in sprejem zaključnega računa občine, pri čemer nepravilnosti niso bile ugotovljene. Opravljen je bil nadzor nad porabo sredstev, prejetih iz državnega proračuna za investicije (oskrba s pitno vodo, sanacija plazu), za upravljanje državnih gozdov, vzdrževanje gozdnih cest, sofinanciranje kulturnega projekta, naloge skupne občinske uprave, intervencijski stroški za zaščito in reševanje, intervencijski stroški za poplave, sredstev za strukturno politiko 2014-2020. Pri povračilu intervencijskih stroškov za poplave od 4. 8. do 31. 8. 2023 je bila ugotovljeno, da je občina dvakrat zahtevala povračilo iz proračuna RS istega stroška v znesku 2.600 eur. Občina je neupravičeno zahtevan znesek vrnila v proračun RS.

# Center za usposabljanje, vzgojo in izobraževanje Janeza Levca Ljubljana

Obdobje nadzora: 2023

Predmet nadzora: poraba sredstev prejetih iz državnega proračuna

Ugotovljene nepravilnosti: **ne**

Povzetek:

V postopku nadzora je bila pregledna dokumentacija v zvezi z namensko porabo sredstev prejetih od Ministrstva za vzgojo in izobraževanje, pri čemer nepravilnosti niso bile ugotovljene.

# Ministrstvo za delo, družino, socialne zadeve in enake možnosti - MDDSZEM

Obdobje nadzora: 2021, 2022, 2023

Predmet nadzora: Javni razpis za izbiro ponudnikov subvencionirane študentske prehrane za leti 2023 in 2024, Javni razpis za sofinanciranje socialnovarstvenih programov za leto 2023, PP 180048 Izvajanje Zakona o osebni asistenci za leto 2023, Preveritev izvajanja odrejenih ukrepov v inšpekcijskem nadzoru UNP v letu 2023, Preveritev vračila sredstev v državni proračun

Ugotovljene nepravilnosti: **da**

Ukrep: v skladu z 2. odstavkom 104. člena ZJF so bila izrečena priporočila v zvezi z ugotovljenimi nepravilnostmi pri javnih razpisih

Realizacija ukrepa: da

Povzetek:

Opravljen je bil nadzor nad pravilnostjo izvedbe Javnega razpisa za izbiro ponudnikov subvencionirane študentske prehrane za leto 2023, Javnega razpisa za sofinanciranje socialnovarstvenih programov za leto 2023, nadzor nad izvajanjem Zakona o osebni asistenci v letu 2023, preverjena pa je bila tudi realizacija ukrepov, ki so bili odrejeni v inšpekcijskem nadzoru UNP v letu 2023.[[8]](#footnote-8) Na podlagi pregledane dokumentacije v zvezi z Javnim razpisom za izbiro ponudnikov subvencionirane študentske prehrane za leto 2023 je bilo ugotovljeno, da člani komisije pred imenovanjem niso podpisali izjave, s katero se pod kazensko odgovornostjo zavežejo, da bodo kot zaupne varovali vse podatke, dejstva in okoliščine o prijaviteljih in končnih prejemnikih sredstev, za katere bodo zvedeli pri opravljanju funkcije člana komisije, da komisija pred odločitvijo o objavi javnega razpisa v zapisniku ni ocenila ali je vsebina razpisne dokumentacije pripravljena tako, da je možno pričakovati uspešen javni razpis, da zapisnik o odpiranju vlog ni podpisan s strani predsednika in članov komisije, da komisija ni v roku 8 dni od odpiranja vlog (ampak kasneje) pozvala vlagateljev vlog k dopolnitvi, da je komisija sicer opravila pregled popolnih vlog in jih ocenila, vendar o tem ni vodila zapisnika o opravljanju strokovnega pregleda popolnih vlog in o njihovem ocenjevanju ter da iz dokumentacije ni razvidno da bi pripravila predlog prejemnikov sredstev, ki bi ga podpisali predsednik in člani komisije ter da bi ga predložila pooblaščeni osebi za sprejetje odločitve o dodelitvi sredstev, da zavezanec ob posredovanju sklepa o izboru prejemnika sredstev ni hkrati pozval k podpisu pogodbe (pozvali so jih ŠOU LJ, MB in Primorska). Pri pregledu Javnega razpisa za sofinanciranje socialnovarstvenih programov za leto 2023 pa je bila ugotovljena nepravilnost pri imenovanju komisije v zvezi z izjavami članov komisije. V zvezi z ugotovljenimi nepravilnostmi so bila izrečena priporočila, ki jih je zavezanec izvršil.

# Ministrstvo za kulturo - MK

Obdobje nadzora: 2021, 2022

Predmet nadzora: navedbe v prijavi v zvezi z investicijo Ureditev trga v Rušah

Ugotovljene nepravilnosti: **da**

Ukrep: na podlagi 2. odstavka 104. člena ZJF je bila ministrstvu predlagana izvedba nadzora nad investicijo

Postopek nadzora se nadaljuje.

Povzetek:

V nadzoru je bila preverjena dokumentacija, ki se nanaša na Ureditev trga v Rušah, za katerega so bila sredstva dodeljena na podlagi Javnega poziva za sofinanciranje investicij v zunanje kulturne prireditvene prostore (JP ZKPP 2021), katerega predmet je bilo sofinanciranje vlaganj v javno kulturno infrastrukturo v lasti samoupravnih lokalnih skupnosti za investicije v zunanje kulturne prireditvene prostore, vključno z nabavo opreme. Iz prejete dokumentacije ni bilo mogoče ugotoviti, ali je bil projekt zaključen do 30. 10. 2022, kot je bilo določeno v aneksu št. 1 in kot izhaja iz navedbe v končnem poročilu. Na podlagi navedenega je bilo Ministrstvu za kulturo naloženo, da izvede nadzor nad zaključkom investicije obnove trga Ruše na kraju samem. MK je nadzor izvedlo, na njegovi podlagi pa se v postopku pridobiva dodatna dokumentacija, zato se nadzor nadaljuje.

# Javna agencija Republike Slovenije za spodbujanje investicij, podjetništva in internacionalizacije tujih investicij in tehnologije - SPIRIT

Obdobje nadzora: 2022, 2023

Predmet nadzora: javni razpisi: Javni razpis za spodbujanje velikih investicij za večjo produktivnost in konkurenčnost v Republiki Sloveniji (datum objave 18. 3. 2022), Javni razpis za okrevanje in odpornost s pilotno - demonstracijskimi projekti (datum objave 15. 4. 2022)

Ugotovljene nepravilnosti: **da**

Ukrep: na podlagi 2. odstavka 104. člena ZJF je bilo agenciji SPIRIT predlagano, da uradne osebe, ki pregledujejo upravičenost vlog za izplačilo, vedno preverijo skladnost zahtevka za izplačilo s pogodbeno dogovorjenim predmetom sofinanciranja, kar naj se zagotovi na način, da se uradne osebe, ki vodijo postopke v zvezi z odobritvijo izplačil, seznani s tem priporočilom proračunske inšpekcije ter o tem posreduje dokazilo. V zvezi z zahtevanim vračilo sredstev od enega prijavitelja pa naj SPIRIT proračunsko inšpekcijo obvesti o datumu prejema sredstev v proračun.

Realizacija ukrepa: delno (ne še v delu vračila sredstev v proračun)

Povzetek:

V nadzoru je bila pregledana dokumentacija, ki se nanaša na naključno izbrane prijavitelje javnih razpisov, in sicer vloge, ocenjevalne liste, pogodbe in zahtevke za izplačilo sredstev. Pri inšpekcijskem nadzoru namenske porabe proračunskih sredstev Javnega razpisa za spodbujanje velikih investicij za večjo produktivnost in konkurenčnost v Republiki Sloveniji je bilo ugotovljeno, da so bila sredstva porabljena za nakup opreme, ki ni bila del investicijskega projekta.

# REALIZACIJA UKREPOV IZ PREDHODNIH OBDOBIJ

V predhodnih poročanih obdobjih nekateri ukrepi še niso bili nerealizirani.

Tabela 8: Realizacija ukrepov iz predhodnih obdobij (tabeli 1a in 6 iz poročila za obdobje od 1. 7. do 31. 12. 2023)

| **Št. zadeve** | **Zavezanec** | **Št. ukrepov 104/1 ZJF** | **Št. ukrepov 104/2 ZJF** | **Poročanje o ukrepu v predhodnih obdobjih** | **Ukrep realiziran v 1-6/2024** | **Opomba** |
| --- | --- | --- | --- | --- | --- | --- |
| 06102-20/2023 | Uprava za jedrsko varnost (URSJV) |  | 1 | rok podaljšan | ne | parkirišča |
| 06102-22/2023 | Statistični urad (SURS) | 1 |  | rok podaljšan | ne | parkirišča |
| 06102-30/2023 | Ministrstvo za javno upravo |  | 2 | delno, rok podaljšan | da | parkirišča |
| 06102-31/2023 | Ministrstvo za delo, družino, socialne zadeve in enake možnosti |  | 1 | rok podaljšan | da | parkirišča |
| 06102-39/2023 | Ministrstvo za kulturo |  | 1 | rok podaljšan | da | parkirišča |
| 0610-42/2023 | Ministrstvo za zdravje |  | 1 | rok še ni potekel | da | sprejeminternih navodil in vzpostavitev ustrezne kontrole za potrjevanje zahtevkov Zavoda za zdravstvenozavarovanje pred izplačili |

Ukrepi iz preteklih obdobjih se v glavnem nanašajo na nadzore najema parkirnih mest za službena vozila in zaposlene in so bili v večini primerov realizirani, saj so zavezanci uporabo parkirnih mest uskladili z Merili za ureditev prostorov za potrebe vladnih proračunskih uporabnikov(Vlada Republike Slovenije, št. 35200-3/2018/9 z dne 30. 8. 2018, različica 4.0.).

Nerealizirani ukrepi se nanašajo na nadzore najema parkirnih mest za službena vozila in zaposlene pri zavezancih URSJV in SURS (najem parkirnih mest na Litostrojski cesti 54 v Ljubljani).[[9]](#footnote-9)

1. #  ZJF - Uradni list RS, št. [11/11](https://www.uradni-list.si/glasilo-uradni-list-rs/vsebina/2011-01-0449) – uradno prečiščeno besedilo, [14/13](https://www.uradni-list.si/glasilo-uradni-list-rs/vsebina/2013-21-0433) – popr., [101/13](https://www.uradni-list.si/glasilo-uradni-list-rs/vsebina/2013-01-3677), [55/15](https://www.uradni-list.si/glasilo-uradni-list-rs/vsebina/2015-01-2277) – ZFisP, [96/15](https://www.uradni-list.si/glasilo-uradni-list-rs/vsebina/2015-01-3772) – ZIPRS1617, [13/18](https://www.uradni-list.si/glasilo-uradni-list-rs/vsebina/2018-01-0544), [195/20](https://www.uradni-list.si/glasilo-uradni-list-rs/vsebina/2020-01-3501) – odl. US, [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O in [76/23](https://www.uradni-list.si/glasilo-uradni-list-rs/vsebina/2023-01-2386).

 [↑](#footnote-ref-1)
2. #  Uradni Zlist RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb.

 [↑](#footnote-ref-2)
3. #  ZIN - Uradni list RS, št. [43/07](https://www.uradni-list.si/glasilo-uradni-list-rs/vsebina/2007-01-2353) – uradno prečiščeno besedilo in [40/14](https://www.uradni-list.si/glasilo-uradni-list-rs/vsebina/2014-01-1619).

 [↑](#footnote-ref-3)
4. #  ZPFOLERD-1 - Uradni list RS, št. 33/11.

 [↑](#footnote-ref-4)
5. #  Prijave niso zahteve za uvedbo inšpekcijskega postopka in imajo naravo obvestil oz. informacij.

 [↑](#footnote-ref-5)
6. #  Inšpekcijski nadzor, P. Kovač in drugi, 2016.

 [↑](#footnote-ref-6)
7. #  Proračunska inšpekcija je izdala odločbo v nadzoru izplačila Prešernove nagrade za leto 2000. Zoper odločbo je bila vložena pritožba, o kateri je odločal organ druge stopnje (Vlada RS), ki je pritožbi ugodil, odločbo UNP odpravil in zadevo vrnil v ponovno odločanje. V zadevi poteka ponovni postopek.

 [↑](#footnote-ref-7)
8. #  Preverjeno je bilo, ali je MDDSZEM od izvajalca osebne asistence zahtevalo vračilo sredstev v državni proračun.

 [↑](#footnote-ref-8)
9. #  Letna najemnima za SURS (202 parkirni mesti) znaša 134.640,00 eur, za URSJV (30 parkirnih mest) pa 22.418,04 eur letno (skupaj 157.058,04 EUR). Na SURS je v uporabi 196 parkirnih mest, ki niso v skladu z Merili, na URSJV pa 26.

 [↑](#footnote-ref-9)